**Eljárásrend**

**a Pécsi Tudományegyetem által szervezett, személyes jelenléthez kötött vizsgáztatások, gyakorlatok és a Klinikai Központban történő gyakorlatok higiénés feladatairól**

***A veszélyhelyzetet követően, ugyanakkor a járványügyi készültségre tekintettel a személyes jelenléthez kötött számonkérések, valamint a szakmai gyakorlatok lebonyolítása az alábbi higiénés szabályok betartása mellett történhet.***

## **Személyes jelenléthez kötött vizsga, gyakorlat**

A személyes jelenléthez kötött vizsga, olyan számonkérés, amelyet a Pécsi Tudományegyetem önálló szervezeti egységei (pl. Karok, PTE fenntartásában álló köznevelési intézmények, Idegen Nyelvi Központ, továbbiakban: vizsgáztató szervezeti egység) szerveznek, és amely során a vizsgáztató és vizsgázó a felsőoktatási intézmény területén egyidejűleg van jelen.

Az eljárásrend hatálya kiterjed a gyakorlati foglalkozásokra is.

## **Klinikai Központban történő tanulói/hallgatói, felnőttképzési gyakorlatok újraindítása**

A Klinikai Központban tanulók/hallgatók, felnőttképzésben részt vevők gyakorlati képzésben vesznek részt. Az Egyetem gyakorló intézményeiben, illetve egyéb partnerszervezeteiben közvetlen betegkontaktussal járó klinikai gyakorlatokszervezéseesetén azonos eljárásrend alkalmazandó.

## **Általános szabályok**

1. A vizsgáztatás napját, a vizsgáztatással érintett területet, a vizsgára várható létszámot a vizsgáztató szervezeti egység illetékes képviselője jelöli ki.
2. Az általános védőeszközön felüli, jelen eljárásrendben megfogalmazott központi feladatokat meghaladó, a vizsgáztató/gyakorlati képzést végző szervezeti egység vezetője által saját hatáskörben megelőzési célból szükségesnek ítélt további igény (testhőmérséklet mérés, további fertőtlenítőszer, szükség esetén kesztyű) ellátását az adott szervezeti egység közvetlenül biztosítja.
3. A vizsgákon/gyakorlati képzéseken kizárólag egészséges, tüneteket nem mutató tanuló, illetve oktató vehet részt. A vizsgára/gyakorlati képzésre bocsátás feltételeinek ellenőrzését (egészségi állapot, stb.) az adott szervezeti egység saját hatáskörben látja el.
4. A vizsga alkalmával minimum 1,5 méteres távolság betartása szükséges, mind a hallgatók, mind az oktatók között.
5. Írásbeli vizsgánál a vizsgázók létszáma a terem méretével összhangban úgy kerüljön megállapításra, hogy a vizsgázók között 1,5 méter távolság biztosítva legyen minden irányban.
6. A szóbeli vizsgák alkalmával a vizsgáztató oktatón, illetve a vizsgabizottság tagjain kívül maximum két fő vizsgázó tartózkodhat.
7. A vizsga során szigorúan be kell tartani a köhögési etikett szabályait.
8. Nem engedélyezett a tárgyak egymás közötti átadása (pl.szótár, könyv, térkép). A segédeszközök meglétéről a vizsgázónak kell gondoskodnia. Amennyiben ez nem megoldható a segédeszközök számát a vizsgázók számához kell igazítani. Ugyanazon segédeszköz 24 óra múlva újra használható.
9. A folyamatos vagy gyakori szellőztetés biztosítása:

* vizsgahelyiségben;
* abban a helyiségében (pl. folyosón) ahol a hallgatók vizsgára várakoznak;
* lehetőség szerint a vizesblokkban is

a vizsgáztató szervezeti egység feladata.

1. Az írásbeli vizsga dokumentumai (pl. dolgozatok) a higiénés szabályok betartásával 24 órás várakozást követően biztonságosan javíthatók. (arc érintésének kerülése, tevékenységet követően alapos szappanos kézmosás vagy alkoholos kézfertőtlenítés).

### **Személyes jelenléthez kötött vizsgák megtartásával kapcsolatos szabályok**

1. Az egyéni védőeszközt (maszk) az oktatók, tanárok, vizsgázó hallgatók, tanulók, adminisztratív közreműködők, kari segítők számára az Egyetem központilag biztosítja az MSZI illetékes munkatársai közreműködésével.

### 2. A személyes jelenléthez kötött vizsgát szervező szervezeti egység jelzi az MSZI részére a záróvizsgák, az érettségi vizsgák és a szakképző intézményekben lebonyolítandó vizsgák és a további, itt nem említett, de személyes jelenlétet igénylő vizsgák esetében a konkrét igényeket a vizsgáztatás napját legkésőbb 10 munkanappal megelőzően.

### **Klinikai Központban történő gyakorlatok újraindításával kapcsolatos szabályok**

1. A Klinikai Központ dolgozóinak és ellátott betegeinek biztonságát szem előtt tartva kötelező valamennyi, a Klinikai Központ bármely egységében, közvetlen betegkontaktussal járó klinikai gyakorlaton részt vevő tanulónál/hallgatónál egy 72 órán belül készült, negatív COVID PCR teszt bemutatása a gyakorlat megkezdésének előfeltételeként. Ezen előfeltétel alól mentesülnek a Klinikai Központ egészségügyi dolgozói, akik a reguláris munkaviszonyuk mellett folytatott tanulmányaik okán kötelesek gyakorlaton részt venni.
   1. Azon tanulóknak/hallgatóknak, akik nem rendelkeznek friss COVID PCR teszteredménnyel, lehetőséget biztosítunk a teszten való résztvételre, a PTE KK Foglalkozás-egészségügyi és Munkahigiénés Központ Nyár utcai telephelyén.
   2. A negatív COVID PCR eredmény a hallgatót/tanulót jogosítja a gyakorlat megkezdésére.
   3. Ismétlése a gyakorlat folyamán akkor válhat szükségessé, amennyiben a hallgató/tanuló COVID- fertőzésre gyanús tüneteket mutat, vagy járványügyi intézkedés alá vonják.
2. A gyakorlatok ideje alatt, a gyakorlaton részt vevő tanulókra/hallgatókra is a Klinikai Központ egészségügyi dolgozóira vonatkozó higiénés rendszabályok, valamint az egyéni védőeszköz viselését szabályozó előírások érvényesek.
3. Javasolt a demonstrációs termi oktatások arányának növelése, így a gyakorlati oktatás óraszámainak 50%-át demonstrációs teremben, ill. Skill-laborban célszerű megvalósítani.
4. A gyakorlatot megelőző kötelező oktatások (tűz,-és munkavédelem, adatvédelem és kórházhigiénés oktatás) kivitelezése lehetőség szerint online formában valósuljon meg. Amennyiben ez nem megoldható, javasolt a PTE ÁOK előadótermében megvalósítani, a zártkörű rendezvényekre vonatkozó szabályok - 3) pont – betartásával.
5. A tanulók/hallgatók gyakorlati beosztását 06:00-22:00 óra közötti időszakra kell elkészíteni, ezáltal is csökkentve az egy osztályon, egy adott időszakban jelen lévő tanulói/hallgatói létszámot.
6. A gyakorlat első napján minden tanulónál/hallgatónál el kell végezni a pre-triázsolást (kérdőív kitöltése, testhőmérséklet mérése), melynek kivitelezése a gyakorlatvezető feladata.
7. A gyakorlat ideje alatt a gyakorlatvezető kiemelt feladata, hogy a helyes egyéni védőeszköz használatot folyamatosan ellenőrizze!

## **Takarítás**

**Általános szabályok:**

1. A fertőtlenítőszeres takarítást el kell végezni valamennyi olyan területen, amely a vizsgáztatás/gyakorlati képzés során használatba kerül, beleértve a tanulmányi adminisztráció helyiségeit is.
2. A takarításnak a padozat takarításán felül ki kell terjednie a vizsgázó/gyakorlaton résztvevő által éríntett valamennyi berendezési tárgyra (ajtók kilincsei; asztalok, székek, kapcsolók, egyéb kézzel gyakran érintett felületek stb.).
3. A takarításokat egyfázisú tisztító és fertőtlenítő hatással rendelkező felületfertőtlenítő-szerrel kell elvégezni.
4. A vizesblokkok takarítására folyamatosan az ügyeletes takarító kerül biztosításra, aki kiemelten – szükség szerinti gyakorisággal – gondoskodik e helyiségek fertőtlenítéséről és folyamatos, gyakori szellőztetéséről.
5. A szervezeti egységben felszerelt kézfertőtlenítő adagolók utántöltését a területi gondnok biztosítja.

**A vizsgahelyiségek takarítására vonatkozó külön szabályok:**

1. **Szóbeli vizsgák** esetén, a vizsgáztató megítélése szerint szükséges esetben, a vizsgázó által igénybe vett bútorzatot, a következő használat előtt az ügyeletes takarító munkatárs fertőtleníti, áttörli. Az ügyeletes takarító munkatársat a vizsgáztató értesíti az előre megadott mobiltelefonszámon.
2. **Írásbeli vizsgák** esetén, a vizsgáztatást követően a helyiség fertőtlenítő takarítását a fő szabályok szerint el kell végezni.
3. **Speciális** vizsgáztatáshoz kapcsolódó higiéniai igény: Azokon a helyeken, ahol a gyakorlati vizsgák során a vizsgázók egymást követően használnak eszközöket, minden használatot követően az eszközöket rövid behatási idővel rendelkező felületfertőtlenítő szerrel (pl.: incidur spray) fertőtleníteni kell. A fertőtlenítéshez használt szert előzetesen egyeztetni szükséges. Az eszköz használatát megelőzően és követően a vizsgázó számára javasolt a kézfertőtlenítés. A vizsgázó által használt eszközök takarítását a vizsgát követően az ügyeletes takarító látja el, a vizsgáztató jelzését követően, vagy az előre egyeztetett időpontban.

## **Rendészet, portaszolgálat:**

1. A portaszolgálat feladata a vizsgázók/szakmai képzésen résztvevők számára – kérdés esetén – útbaigazítás adása.
2. A járőrszolgálat feladata a vizsgára érkezők/szakmai képzésen résztvevők útbaigazítása, gondoskodás az esetleges csoportosulások megszüntetéséről. A járőr nem dönthet, nem vehet részt és nem intézkedhet a vizsgán történő részvétel tekintetében (hőmérsékletmérés, egészségi állapot meghatározás, stb.).

Kelt: Pécs, 2020. április 24.

**Az eljárásrendet a PTE Operatív Stáb 8/2020. (IV. 24.) elektronikus úton hozott határozatával elfogadta.**

**Az eljárásrend átfogó módosítását a PTE Operatív Stáb 7/2020. (VI. 23.) számú elektronikus úton hozott határozatával elfogadta.**